Onvoltooide Bloem-pad moet nou klaarDavid McKay, DA-raadslid van die metro, het die onvoltooide pad besoek. (Foto: Verskaf) Die inwoners van Mangaung aan die suide van Bloemfontein het opnuut daarop aangedring dat die halfgeboude Vereeniging-rylaan, wat al maande lank vir verkeer gesluit is, teen Februarie oopgestel word. Die aankondiging dat die burgemeester van die Mangaung- metropolitaanse munisipaliteit dalk vervang gaan word, kan egter vir verdere vertragings sorg. David McKay, DA-raadslid van die metro, sê hy spook al maande lank om owerhede te dwing om die broodnodige pad oop te stel. Die pad sou reeds in Maart verlede jaar voltooi gewees het, maar weens die regering se versuim om die kontrakteurs te vergoed is dit steeds nie klaar gebou nie. “Die kontrakteurs het geloop nadat die munisipaliteit nie sy kontraktuele betalingsooreenkoms nagekom het nie,” sê hy. “Die kontrakteurs se tender is aanvaar, binne die bedrag wat volgens begroting deur die nasionale regering toegestaan is. Daar is dus geen geldige rede waarom die kontrakteurs nie betaling moes ontvang het nie.” Die pad is tans 92% voltooi en die straatligte wat deur die wet vereis word voordat ŉ dubbelbaanpad oopgestel kan word, is reeds opgerig. Die munisipaliteit is in die inwoners se jongste skrywe versoek om werk daarvan te maak om te verseker dat die pad teen middel Februarie oopgestel word. Die ANC in die Vrystaat het egter vandeesweek aangekondig dat hy veranderinge aan die munisipaliteit se bestuurstruktuur sal aanbring “weens die stand van dienslewering in die metro”. “ŉ Voorstel sal gemaak word oor die veranderinge rakende die burgemeestersposisie,” sê Paseka Nompondo, die ANC se provinsiale koördineerder in die Vrystaat. “Hierdie veranderinge is nodig om dienslewering te verbeter en die nodige politieke leierskap te bied wat die gebied nodig het.” Nompondo sê die party hoop om die saak so gou moontlik op te los. ŉ Beswaarskrif met 661 handtekeninge is verlede jaar aan die munisipale hoofde oorhandig waarin inwoners gelas het dat die pad in Augustus al oopgestel word. Niks het egter daarvan gekom nie en steeds moet inwoners ŉ 30 km lange ompad werk toe ry. “Die rylaan is een van die hoofare na die Hamilton-nywerheidsgebied van Bloemfontein en word deur talle vragmotors en diegene wat daar werk, gebruik,” sê McKay. “Die ompad jaag hierdie mense meer geld uit die sak omdat hulle meer brandstof uitry. Boonop eis dit in die huidige ekonomie ŉ groot tol op pendelaars.” Die padsluiting veroorsaak boonop ook onwettige storting van vullis. “Dit sal verskeie onnodige uitgawes wat inwoners en die munisipaliteit moet aangaan, uit die weg ruim as die kontrakteurs net betaal en die pad oopgestel word.”